FI Euroopan unionin virallinen lehti C 321/19

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2006/C 321/07)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

ASETUS (ETY) N:o 510/2006

Asetuksen 5 artiklassa ja 17 artiklan 2 kohdassa tarkoitettu rekisteröintihakemus

”Asparago Bianco di Bassano”

EY nro: IT/PDO/005/0338/17.3.2004

SAN ( X ) SMM ( )

Tämä yhteenveto on laadittu ainoastaan tiedotustarkoituksiin. Erityisesti asianomaisen SAN:n tai SMM:n tuottajia kehotetaan yksityiskohtaisten tietojen saamiseksi tutustumaan eritelmän täydelliseen toisintoon, joka on saatavissa kansallisilta viranomaisilta ja komission toimivaltaisista yksiköistä (1).

1. Jäsenvaltion toimivaltainen viranomainen:

Nimi: Ministero delle politiche agricole e forestali Osoite: Via XX Settembre n. 20 I-00187 Roma Puhelin: (39-06) 481 99 68 Faksi: (39-06) 42 01 31 26 S-posti: qtc3@politicheagricole.it

2. Hakijaryhmittymä:

Nimi: Associazione per la tutela e la valorizzazione dell'Asparago Bianco di Bassano Osoite: Via G. Matteotti, 39 I-36061 Bassano del Grappa (VI) Puhelin: (39-0424) 52 13 45 Faksi: — S-posti: — Kokoonpano: Tuottaja/jalostaja ( X ) muu ( )

3. Tuotelaji:

Luokka 1.6 — Liitteessä I luetellut tuoreet ja jalostetut hedelmät, vihannekset ja viljat — Parsa

4. Eritelmä (yhteenveto 4 artiklan 2 kohdan edellytyksistä)

4.1 Nimi: ”Asparago Bianco di Bassano”

4.2 Kuvaus: Suojattu alkuperänimitys ”Asparago Bianco di Bassano” on varattu parsan (Asparagus officinalis L.) versoille, jotka ovat peräisin 4.3 kohdassa määritelyltä tuotantoalueelta ja kuuluvat paikalliseen ”Comune” tai ”Chiaro di Bassano” -ekotyyppiin.

Versoilla, joista voidaan käyttää suojattua alkuperänimitystä ”Asparago Bianco di Bassano”, on oltava seuraavat ominaisuudet:

valkoinen väri. Lievästi vaaleanpunertava väritys, jossa saattaa esiintyä myös hivenen ruosteenpunaista, sallitaan verholehdissä ja tyvessä sillä edellytyksellä, että se ei ulotu latvaan asti (ylimmät 3 cm) ja että kuluttaja voi poistaa sen tavanomaisesti kuorimalla. Punertava väritys ei saa missään tapauksessa käsittää yli 10 prosenttia nipuiksi pakatun tuotteen pinta-alasta;

hyvin muodostuneita. Varren on oltava suora ja ehyt ja nupun supussa. Versot eivät saa olla onttoja, haljenneita, kuorittuja eikä murtuneita. Vähäinen kuituisuus aiheuttaa pakkausvaiheessa huomattavia halkeamia versoihin. Pienet halkeamat sallitaan, jos ne ovat syntyneet sadonkorjuun jälkeen ja jos niitä esiintyy enintään 15 prosentissa nippuun pakatusta tuotteesta. Hieman kaarevat versot hyväksytään;

pehmeitä; versoissa ei sallita minkäänlaista puumaisuutta;

tuoreen näköisiä ja hajuisia, vailla mitään vieraita hajuja tai makuja;

terveitä, vailla jyrsijöiden tai hyönteisten aiheuttamia vioittumia;

puhtaita, vailla multaa ja muita epäpuhtauksia;

vailla pintakosteutta ja riittävästi kuivattuja sen jälkeen, kun ne on pesty ja jäähdytetty kylmällä, kemiallisia lisäaineita sisältämättömällä vedellä.

Versojen tyven leikkauskohdan on oltava mahdollisimman siisti ja kohtisuora pituusakseliin nähden.

Koko määritetään pituuden ja halkaisijan mukaan. Versojen halkaisija mitataan verson pituuden keskikohdasta. Vähimmäishakaisija — sallittu poikkeama mukaan luettuna — on 11 millimetriä. Versot on pakattava siten, että missään nipussa olevien versojen keskihalkaisijoiden välinen ero ei ylitä 10 millimetriä. Niput luokitellaan niissä olevien versojen keskihalkaisijan perusteella, ja versojen pituus riippuu halkaisijasta seuraavan taukukon mukaisesti:

4.3 Maantieteellinen alue: Maantieteellinen alue: ”Asparago Bianco di Bassanon” tuotanto- ja pakkausalue käsittää eräitä Vicenzan maakuntaan kuuluvia kuntia Bassano del Grappan kaupungin lähistöllä; kunnat on lueteltu tuotantoeritelmässä.

4.4 Alkuperätodisteet: Kaikki saapuvat ja lähtevät tuotteet merkitään rekisteriin kussakin tuotantoprosessin vaiheessa. Tällä tavoin sekä merkitsemällä viljelyalat, tuottajat, pakkaajat ja tuotteiden määrät valvontaelimen asinamukaisesti ylläpitämiin rekistereihin voidaan varmistaa tuotteen alkuperä ja jäljitettävyys koko tuotantoketjun osalta. Valvontaelin tekee tuotantoeritelmän ja siihen liittyvän valvontasuunnitelman mukaisia tarkastuksia kaikille rekistereihin merkityille fyysisille ja oikeushenkilöille. Tarkastukset koskevat erityisesti ”Asparago Bianco di Bassanon” viljelyyn kullakin tuotantokaudella käytettyjen alojen merkitsemistä valvontaelimen ylläpitämään rekisteriin, kyseisten viljelyalojen maarekisteritietojen ilmoittamista sekä kunkin maarekisterin lohkon osalta omistajayritystä, tuottajayritystä, sijaintipaikkakuntaa, ”Asparago Bianco di Bassanon” viljelyyn käytettyä pinta-alaa ja merkittyjen nippujen numerokoodien rekisteröintiä koskevia tietoja.

4.5 Tuotantomenetelmä: Eritelmässä määrätään muun muassa, että maan ph-arvon on oltava 5,5–7,5. Maaperäanalyysi on pakollinen kaikkien uusien istutusten yhteydessä ja joka tapauksessa viiden vuoden välein. Siinä määritetään pääasialliset muuttujat (ph, typpi, fosfori, kalium, kalsium, magnesium ja orgaaninen aines). Uusien istutusten osalta hyväksytään edellisten kolmen vuoden aikana tehdyt määritykset. Maan muokkaus tapahtuu istuttamista edeltävän syksyn aikana äestämällä kevyesti enintään 30 senttimetrin syvyyteen saakka, minkä jälkeen maa voidaan vielä aurata 40–50 senttimetrin syvyydeltä. Uusilla viljelmillä rivivälin on oltava vähintään 1,8 metriä (2-rivi-istutus) tai 2 metriä (1-rivi-istutus). Istutustiheys saa kuitenkin olla enintään 1,8 tainta neliömetriä kohden.

Istutusvakojen syvyys on 15–20 senttimetriä. Juurakkojen uudelleenistutus tapahtuu maalis-huhtikuussa ja taimien kesäkuuhun mennessä. Uusi parsaviljelmä voidaan perustaa samalle kasvupaikalle vasta neljän vuoden kuluttua.

Jos todetaan vakavia Rhizoctonia- tai Fusarium-sienten aiheuttamia kasvitauteja, uudelleenistutus voi tapahtua aikaisintaan kahdeksan vuoden kuluttua. Rhizoctonia-sienen aiheuttaman tautivaaran vuoksi parsaviljelmää ei myöskään saa perustaa paikalle, jolla on aikaisemmin viljelty perunaa, sinimailasta, porkkanaa, apilaa tai sokerijuurikasta. Lisäksi suositellaan parsan istuttamista paikalle, jolla on ennen sitä viljelty viljaa, kuten ohraa, vehnää tai maissia.

Viljelijät voivat itse huolehtia kasvuston uusimiseksi käytettävän kasviaineiston lisäämisestä. On sallittua käyttää ainoastaan paikallista ekotyyppiä, koska se vastaa tuotantoeritelmän 2 kohdassa määriteltyjä ominaisuuksia.

Ennen uusia istutuksia on joka viides vuosi tehtävä täydellinen maaperäanalyysi, jossa määritetään pääasialliset muuttujat (ph, typpi, fosfori, kalium, kalsium, magnesium ja orgaaninen aines). Myös edellisten kolmen vuoden aikana tehdyt määritykset hyväksytään.

Ennen istutusta on levitettävä karjanlantaa 6 000 kilogrammaa hehtaaria kohden. Se peitetään, kun se on hyvin palanutta. Käytettäessä muita orgaanisia lannoitteita annostuksessa noudatetaan karjanlannan osalta annettua viitearvoa.

Typen on oltava vähintään 50-prosenttisesti orgaanista alkuperää. Fosfaattilannoitus ja osittain myös kaliumlannoitus suoritetaan syystöiden yhteydessä tai lopputalvesta, typpilannoitus ja loppuosa kaliumlannoituksesta puolestaan suoritetaan sadonkorjuun jälkeen (viimeistään heinäkuussa) useammassa erässä. Pääasiallisten ravinteiden määrä ei kuitenkaan saa ylittää vuodessa seuraavia hehtaarikohtaisia enimmäismääriä: typpi 150; fosfori 80; kalium 180. Mahdollisten kivennäisaineiden lisääminen tapahtuu syksyllä tai talvella.

Sadonkorjuuvaiheessa sallitaan peittäminen valolta ja rikkakasveilta suojaavalla tummalla muovilla tai muulla materiaalilla, jonka avulla voidaan varmistaa tuotteen lopulliset ominaisuudet.

Kun kasvin maanpäälliset osat ovat täysin kuivuneet, ne on niitettävä, nyhdettävä pois ja poltettava, ja sadonkorjuun päätyttyä harjut tasoitetaan, jotta voidaan välttää juurakkojen kohoaminen liian lähelle maan pintaa.

Sadonkorjuun on tapahduttava 1. päivän maaliskuuta ja 15. päivän kesäkuuta välisenä aikana.

Kasvihuoneissa tai viljelytunneleissa tuotettu parsa voidaan valvontaelimen suostumuksella korjata jo ennen edellä mainittua ajankohtaa mutta ei kuitenkaan ennen 1. päivää helmikuuta.

Parsantuotantotilan kokonaistuotanto saa olla enintään 8 000 kilogrammaa hehtaaria kohti.

Kauppakunnostuksen ja pakkaamisen on tapahduttava tuotantoeritelmän 3 kohdassa määritellyllä tuotantoalueella, jotta voidaan varmistaa tuotteen erityisominaisuudet, jäljitettävyys ja valvonta.

4.6 Yhteys maantieteelliseen alkuperään: ”Asparago Bianco di Bassanon” tuotantoalueen maaperä on savea tai hiekansekaista savea ja sisältää syvemmälle edettäessä runsaasti vettä läpäisevää soraa ja jonkin verran orgaanisia ainesosia. Sen ph-arvo on 5,5–7,5 (hapahkosta neutraaliin).

Tuotantoalue sijaitsee Brenta-joen halkomalla Valsuganan aluella, ja sen maaperä muodostuu tulvavesien mukanaan tuomasta aineksesta. Sen erityisominaisuudet johtuvat virtaavan veden jokitasangolle mukanaan tuomien soran-, hiekan- ja savensekaisten ainesosien fysikaalisesta ja kemiallisesta koostumuksesta.

”Asparago Bianco di Bassanon” viljelyalueen sääoloihin vaikuttavat suuresti Valsuganan läpi virtaava Brenta-joki sekä aluetta suojaavat Veneton Etelä-Alpit ja Grappan vuoristoalue.

Vuotuinen sademäärä on keskimäärin 1 000 millimetriä, ja enimmät sateet ajoittuvat huhti-toukokuuhun sekä syys-lokakuuhun.

Keskilämpötila vaihtelee tammikuun 2,5 celsiusasteesta heinäkuun 23 celsiusasteeseen. Tärkeä ilmastotekijä on Alta Valsuganan ylätasangolta kaakkoon puhaltava tuuli, jonka ansiosta viljelyalueella vallitsee paikallinen mikroilmasto. Sille on ominaista alhainen kosteuden kerääntyminen, sumun vähäinen esiintyminen ja vain vähäiset maan lämpötilanvaihtelut.

Kaikkien näiden tekijöiden ansiosta kasvi kehittää laajan ja syvälle ulottuvan juurakon, joka muodostuu suurista mukuloista ja paksuista juurista. Nämä ominaisuudet puolestaan parantavat ravinteidenottokykyä ja sokeriaineiden muodostumista, ja tuloksena ovat nopeakasvuiset ja sopivan kokoiset versot, jotka ovat vähäisen kuituisuutensa ansiosta kokonaan syötäviä.

Parsaa pidettiin Venetsian tasavallassa erittäin arvostettuna elintarvikkeena, koska sitä koskevia mainintoja on säilynyt jo 1500-luvun alusta lähtien merkittävien vieraiden kunniaksi järjestettyjä juhlaillallisia koskevassa kirjanpidossa, ja 1600-luvulla sitä viljeltiin laajassa mittakaavassa Terraferman vihannestarhoissa. Bassanon kautta Trenton kirkolliskokoukseen (1545–1563) matkanneilla piispoilla oli tilaisuus maistaa tätä paikallista tuotetta, ja eräät heistä ovat jättäneet jälkeensä kirjoituksia, joissa ylistetään sen ravinto-opillisia ansioita. On olemassa lukuisia viittauksia ”Asparago Bianco di Bassanon” laatuominaisuuksiin ja sen nauttimaan arvostukseen.

4.7 Valvontaelin:

Nimi: CSQA S.r.l. Osoite: Via S. Gaetano 74, Thiene (VI) Puhelin: (39-0445) 36 60 94 Faksi: (39-0445) 38 26 72 S-posti: csqa@csqa.it

Valvontaelin täyttää standardin EN 45011 vaatimukset.

4.8 Merkintä: Kunkin pakkauksen sisällön on koostuttava samankokoisista nipuista, ja kaikkien nippujen on oltava samanlaisia. Versot on pidettävä kaupan tukevasti sidottuina 0,5–4 kilogramman painoisina nippuina.

Nipun uloimmaisten versojen on oltava samannäköisiä ja -kokoisia kuin nipun muut versot keskimäärin. Versojen on oltava samanpituisia.

Perinteen mukaisesti parsan versot sidotaan tyvien tasoittamisen jälkeen tiukoiksi nipuiksi käyttäen nuorta pajunoksaa (”stroppa”). Kunkin nipun siteeseen on kiinnitettävä etiketti, johon on merkitty suojattu alkuperänimitys ”Asparago Bianco di Bassano” sekä nipun jäljitettävyyden varmistava juokseva tunnistenumero.

Niput on aseteltava säännöllisesti pakkaukseen, joka voi olla valmistettu puusta, muovista tai muusta soveltuvasta materiaalista.

Kunkin pakkauksen ulkopintaan tai siihen kiinnitettyyn erilliseen etikettiin on merkittävä seuraavat tiedot: ASPARAGO BIANCO DI BASSANO — D.O.P., tuottajan nimi, pakkaajan toiminimi ja osoite, pakkauspäivämäärä sekä seuraavat kaupalliset tiedot: laatuluokka (EU:n vaatimusten mukaisesti), koko, nippujen lukumäärä ja keskimääräinen paino.

Tuotteen merkki muodostuu SAN-tuotteen logosta ja tuottajan sarjanumeroidusta tunnistekoodista, jonka avulla voidaan varmistaa tuotteen jäljitettävyys.

Tämä merkki kiinnitetään kertakäyttöisellä siteellä parsanipun yläosassa olevaan siteeseen, ja sillä varmistetaan, että kyseessä on SAN-tuote.

4.9 Kansalliset vaatimukset: —

(1) Euroopan komissio, Maatalouden ja maaseudun kehittämisen pääosasto, Maataloustuotteiden laatupolitiikka, B-1049 Bryssel.